**Præliminær lektionsplan for ”Dansk, en introduktion”** (rev. 21. aug.)

Efterår 2025

*Varmt velkommen til alle studerende! Jeg glæder mig rigtig meget til at samarbejde med jer. Skriv til mig, hvis der er fejl i planen, tjek skemaet på edit på hjemmesiden og hold øje med Canvas. Jeg håber, at vi får et lærerigt og sjovt forløb.*

**Grundkursus (30p) og introkursus (7 ½ p)**

De fleste på holdet (den store gruppe) på introkurset skal læse alle fire kurser, men der er også nogle, der blot skal læse introkurset. Introduktionskurset begynder **mandag den 1. sept.**, og **tirsdag den 9. sept.** begynder mundtlig dansk.Bemærk, at grundkursisterne skal læse to kurser samtidigt. Der er således to lektionsplaner, som I skal konsultere hver dag. **Skemaet** for alle fire kurser ligger på: http://www.sol.lu.se/nordiska/kurs/NODA13/ (klik på skema). Tjek det gerne, hvis I er i tvivl om logistikken og tiderne.

# **Andre praktiske oplysninger**

Jeg har kontor på 2.sal (3.vån.) i Lingvisthuset i L310. Anna Holm er uddannelsesadministrator på bl.a. danskfaget. Studievejleder Marina Hansson befinder sig i H123 (Humanisthuset). Har I brug for at tale med studierektor, så skal I tale med Sanna Skärlund (L217c). Ønsker I at komme i kontakt med Anna, Marina eller Sanna, så skriv eller ring gerne til dem. I kan skrive til mig på Canvas eller evt. til min mailadresse: [lone.koldtoft@nordlund.lu.se](mailto:lone.koldtoft@nordlund.lu.se)**,** og mit tlf.nr. er: 46 222 8708. Kontakt mig gerne, hvis der er spørgsmål eller problemer.

##### Hold, grupper og studiegrupper

* Når vi er på SOL/LUX, deltager hele holdet (grundkursusstuderende og fritstående). Der er også øvelser, hvor I arbejder i mindre studiegrupper på 4-5 studerende. Tal med mig, hvis I foretrækker at arbejde individuelt på introduktionskurset. Vær opmærksom på, at jeg ikke giver privatundervisning.
* På mundtlig dansk og skriftlig er I tvunget til at samarbejde med andre. Lander I i en studiegruppe, der ikke fungerer, så kom til mig. Det er utrolig vigtigt, at I arbejder i studiegrupperne. Mange tidligere studerende fortæller, at det er godt at have nogle, man kan spørge til råds og diskutere med. For nogle studerende er det nyt at arbejde med fonetik og grammatik, og der er en studiegruppe guld værd. Så sæt tid af til arbejdet i studiegrupperne uden for undervisningen!

**Litteraturliste:**

* Køb eller lån ***Klogere på dansk sprog – en håndsrækning til svensktalende NU.*** *En Guttermand. Udtaleøvebog i dansk for svensktalende. Opgavehæfte* er udsolgt fra forlaget, og derfor har jeg lagt en gratis kopi ind til jer på Canvas. Vil I helst have bogen i hånden, har jeg fortsat ti eksemplarer tilbage. Pris: 100 skr. Kom til mig, hvis du gerne vil købe et eksemplar. På intro-kurset skal vi bruge *Guttermand. Udtaleøvebog*. *Opgavehæfte*, og på mundtlig dansk skal vi benytte *Guttermand. Udtaleøvebog*. *Teksthæfte.* I kan fx finde bøgerne på SOL-biblioteket, Lunds stadsbibliotek, Landskrona stadsbibliotek.
* På Canvas finder I øvelser til *Klogere på dansk sprog* på Canvas quiz/uppgifter. Kig under uppgifter.
* **Kompendium** er tillige på Canvas under modul. Ønsker I et print af kompendiet, kan det købes i Sol-receptionen.
* **Lytteøvelser, indsættelsesøvelser, ordforrådsøvelser, grammatikøvelser, studiegruppeøvelser, obligatorisk opgave** mv.finder I på Canvas under modul og Uppgifter/Quiz.
* Køb eller lån Iben Mondrup: ***Godhavn***, 2014. (Et råd fra tidligere studerende er: Begynd gerne på læsningen af romanen allerede nu. Det bliver let for sent.)
* Knud Romer: ***Den svenske konges hemmelige marmeladeopskrift*** (novelle), 2023. Se Canvas.
* H.C. Andersen: ***Grantræet*** (eventyr), 1844. Se Canvas.

**Hjælpemidler findes på Sol-biblioteket:**

* Christensen, Robert Zola og Lisa Christensen (2005/2014): ”Dansk Grammatik”, 1:a uppl. Syddansk Universitetsforlag, Odense, ISBN 87-7674-042-0, (304 s.).
* Fischer-Hansen, Barbara og Kledal, Ann (1994/2004): ”Grammatikken – håndbog i dansk grammatik for udlændinge”, 1:a uppl, Köpenhamn: Special-pædagogisk Forlag. ISBN: 877399-7447 (335 s.).
* Gads ordbøger, svensk-dansk, dansk-svensk(1992), 1:a uppl. Köpenhamn: Gad. ISBN: 87-12-01803-1 (s. 822).
* ”Svensk-Dansk Ordbog”, Politikens forlag 2010. (På adlibris.com koster den 286 skr.)
* ”Politikens nudansk ordbog med etymologi” (2006), 3:e uppl. Köpenhamn: Politikens Forlag. ISBN: 978-8-756765-05-3 (1631 s.)

**Vejledning mht. køb af hjælpemidler:**

Læser I alle fire kurser på a-delen, er det rart at have en grammatikbog. *Grammatikken – håndbog i dansk grammatik* er en god pædagogisk fint opbygget bog med forklaringer og mange eksempler, men den er desværre lidt dyr. *Dansk grammatik* er til de studerende, der er meget interesserede i dansk grammatik. Bogen er virkelig god og har alt det, man kan ønske sig.

En stor hjælp til oversættelse af ord på nettet er: [www.ordnet.dk](http://www.ordnet.dk), <https://sdo.dsl.dk/> (svensk-dansk) og <https://sprogbro.com> Her finder I Den danske Ordbog (Moderne Dansk Sprog), samt ODS (Ordbog over det Danske Sprog), der er med ældre ord (http://ordnet.dk/ods). Vil I anskaffe en ordbog i papirudgave, så køb fx ”Politikens Nudansk Ordbog”. Har man ikke penge til den nyeste udgave, kan man købe den billigt brugt (second hand) over nettet. Der er en del eksemplarer på Sol-biblioteket – til udlån og til læsesalsbrug. Jeg har også et par eksemplarer, som I kan låne et par dage ad gangen.

**Klogere på dansk sprog – en håndsrækning til svensktalende**

På dansk, en introduktion bliver det blot et lille dyp ned i dansk grammatik, derfor vil I opleve, at vi ikke læser hele bogen. Fortsætter du på skriftlig dansk, vil vi tage et dybere dyk ned i hæftet, hvor vi fx vil kigge på lave/gøre, om/hvis, da/når, andet/anden/andre, begge og både, nogen/noget/nogle og dansk syntaks (meningsbyggnad). Hvis du ikke fortsætter på skriftlig dansk, så læs endelig selv videre på egen hånd og spørg mig også gerne, hvis du undrer dig over noget.

##### Hjemmesider

* <http://basby.dk/> Her finder du gode øvelser i grammatik og udtale. Forklaringerne er desuden enkle og pædagogiske samt på engelsk. Øvelserne er især gode på intro, mundtlig og skriftlig.
* <http://sprogkoordinationen.org/> Her kan I finde henvisninger til ordbøger, kurser, seminarer, sprogpiloter osv.
* <http://schwa.dk/om-siden/> Ph.d.stipendiat Ruben Schachtenhaufen ved CBS har lavet en hjemmeside/blogg om dansk talesprog.
* Dansk Sprognævn har en god hjemmeside med stave- og grammatikøvelser, artikler osv.: [www.dsn.dk](http://www.dsn.dk)
* Danmarks Radio har rigtig meget at byde på af tv og radio. Gå fx ind på P1 og hør nogle af deres forrygende udsendelser om litteratur, film, computere, ungdomskultur, politik etc.: [www.dr.dk](http://www.dr.dk) eller <https://www.radio4.dk>
* Dansk Sprog- og Litteraturselskab har en fin hjemmeside: [www.sproget.dk](http://www.sproget.dk) Her kan I Iæse om udviklingen inden for dansk sprog, være med på sproglege, høre lydfiler og meget andet. MEGET NYTTIG hjemmeside.

**Lektionernes indhold**

* Kurset er primært et teoretisk kursus, hvor vi beskæftiger os med dansk fonetik, grammatik og enkelte danske prosa og sagprosatekster. De studerende skal dog lave en del øvelser hjemme for at understøtte teoridelen, men først på kurset ”Mundtlig dansk” og ”Skriftlig dansk” vil der blive tale om dansk tale- og skriftsprog i praksis. Vil du altså lære at tale og skrive dansk, må du vente til kursus 2 og 3.
* Grammatik.
* Fonetik.
* Ordforråd.
* Lytteøvelser og indsættelsesøvelser.\*
* Diskussion af novelle, eventyr og roman.

\* Der ligger mange lytteøvelser på Canvas, som du kan øve dig på. Hvis du oplever, at det ikke går så godt med forståelsen af talt dansk efter 3-4 uger, må du meget gerne kontakte læreren.

**Se Kursplan för NODA13**, Danska 1 på hjemmesiden.

**Eksamenskrav til den studerende**

Før den studerende kan gå til skriftlig eksamen forudsættes det, at den studerende har:

* været til stede hovedparten af lektionerne. Hver lektionsgang er på 2-5 timer.
* Der er to eksaminerende (obligatoriske) momenter under kursets gang: 1. En skriftlig udtaleopgave, der skrives i studiegrupperne og afleveres på Canvas 2. Sidste undervisningsgang er absolut obligatorisk. Her får I nemlig en lytteøvelse, som tæller med i den samlede eksamensbedømmelse. Se to eksempler på en eksamen s. 45 – 62 (facit bagerst) i kompendiet.
* lavet/skrevet de forskellige øvelser, deltaget aktivt i undervisningen og i studiegruppearbejdet uden for undervisningen. Dvs. lytteøvelser, huskegloser, fonetik- og grammatikøvelser samt diskuteret roman, eventyr og novelle. NB: Der er skriftlige øvelser i kompendiet, *En Guttermand. Opgavehæfte* og på Canvas/Uppgifter.

Forberedelse

* *Dansk, en introduktion* er et **deltidsstudium** (20 timer ugentligt), og det forventes, at den studerende bruger **meget tid derhjemme** på at lytte til dansk (cd, bånd, dansk radio og tv, danske hjemmesider) samt forberede undervisningen (læse og lave øvelser). Det forventes altså, at I træder ind i **”dansk rum”** hver eneste dag de næste 10 uger. Spørg jer selv hver aften: Har jeg lyttet til dansk radio i dag? Har jeg sunget med på et par danske sange? Har jeg læst eller hørt danske nyheder på nettet? Har jeg øvet danske udtryk i dag? Med andre ord gør alt, hvad I kan for at være i et sprogligt, kulturelt dansk rum den næste tid.
* Endvidere kræver kurset, at de studerende tager **aktivt del i studiegrupperne**. Grupperne mødes før de forskellige undervisningsgange og diskuterer dagens tekster samt gennemgår øvelser.

Eksamensform:

En 4-timers skriftlig eksamen uden hjælpemidler

* En kort lytteøvelse med efterfølgende ca. 8-10 spørgsmål (Denne del af eksamen kommer til foregå den sidste undervisningsgang ).
* Sprogteoretiske spørgsmål: Fonetiske og grammatiske forskelle og ligheder mellem dansk og svensk.
* Ordforråd.
* Litterære spørgsmål (*Godhavn, Grantræet* & *Den svenske konges hemmelige marmeladeopskrift*). I kan finde to eksempler på to eksamener i kompendiet.
* Tilmelding til den skriftlige slut-eksamen: ”Anmälan i Ladok mellan 21-7 dagar före skrivning. Pedagogiskt stöd 21-14 dagar före skrivning.” Husk gyldig billedlegitimation (kørekort, pas).

Brug for støtte (pedagogiskt stöd)?

Har du behov for støtte på grund af en funktionsvariation, så kontakt Marina Hansson så hurtigt som muligt. Vent ikke med at tage kontakt. Undersøgelser i den danske gymnasieskole viser fx, at elever, der er åbne om deres dysleksi, klarer sig bedre. Har du fået tilkendt pædagogisk støtte (pedagogiskt stöd), så vær opmærksom på, at ”ansökan om pedagogiskt stöd på tentor stänger två veckor före tentan.”

SI-mentor

Vi er så heldige (tursam), at Saga Sievert er blevet jeres nye SI-mentor. Det er jo en flot ressource og stor hjælp, som I får stillet til rådighed af universitetet. Jeg vil opfordre jer til at deltage i disse træf.

Besøg fra Århus

Gå ikke glip af besøget fra de århusianske lærerstuderende uge 48. Det er ikke alene lærerigt at møde danske studerende og opleve et autentisk sprogbad, men også festligt. Læreren har søgt om penge til en studietur til København i december, og pt. afventes svar fra fonden.

Tvivl om at være studerende i en digital verden?

Se her: [Hem | Studera i en digital värld](https://www.campusonline.lu.se/)

Fx Canvas, time edit, kursus litteratur på skærmen, AI.

Mandag den 1. sept. kl.12.15-13.00 A129b og 13.15-15.00 i H140

* Intromøde fra kl.12.15-13.00 og lektion kl.13.15-15.00.
* *Velkommen til danskfaget intro*, en lille forelæsning pp.
* Velkommen til alle i det danske værelse! Vi hilser på hinanden. Hvad hedder du? Hvor kommer du fra? Hvad studerer du? Hvad var det sjoveste, det kedeligste og det vildeste, som du lavede i sommerferien? Hvilken størrelse bruger du i sko? Hvad laver du i din fritid?
* Præsentation af kurset - lektionsplan, bogindkøb, huskegloser, diskussion af tekster, inddeling i studiegrupper, studiegruppeopgave, krav til nærvær og eksamen. Vigtigst er, at du anskaffer *Klogere på dansk sprog – en håndsrækning til svensktalende* **hurtigst (snabbt) muligt**.
* Vi synger: ”ABC-rap”, s. 43 (81) i kompendiet.
* Alfabetet finder I under første modul på Canvas (s. 6 i *En Guttermand. Teksthæfte*)*.* Stav til dit for- og efternavn, den by, som du kommer fra og bor i nu, et land, som du gerne vil rejse til osv.
* *Det danske syrebad,* lille PP. Når vi ikke mini-foredraget denne gang, tager vi det næste lektion.

***Er du gået i gang med at læse romanen Godhavn?***

Fredag den 5. sept. kl.13.15-16.00

**Hjemmearbejde**

Nedenfor kan I se, hvad I skal lave/læse, **inden** I kommer til undervisningen.

* Besvar to lytteøvelser på Canvas: Dels *Den første lytteøvelse på intro-dansk – Peter Lund Madsen* og dels *Signes have* (se under modulet Lytteøvelser og indsættelsesøvelser).
* Læs s. 20 – 23 inden stødet\* (*En sproghistorisk overflyvning)* og 42 – 43 (*De gode venner*) i *Klogere på dansk sprog* og skriv *Ordforråd – de gode venner og svækkelserne*. Øvelsen ligger under uppgifter. \*Vi venter med at tale om det danske stød til en senere lektion.
* Læs: *Förrädare! De danska vännerna som alltid sviker dig* (juni 2025)*.* Se Canvas under modul.
* Skriv hjemme: Øvelse - infortis-, klusil- og spirantsvækkelse. Se kompendiet s. 11 i kompendiet.

**Dagens program**

* Vi synger ”Lyse nætter” af Alberte: <https://www.youtube.com/watch?v=5rL7-N9NV-A> og <https://www.hojskolesangbogen.dk/om-sangbogen/historier-om-sangene/j-l/lyse-naetter/>
* Nåede vi *Det danske syrebad* sidst?
* MEMO-spil – *de gode venner*.
* Lytteøvelserne?
* Vi gennemgår øvelsen på s. 11 i kompendiet og evt. *Ordforråd – de gode venner og svækkelserne*, som I skrev hjemme.
* De studerende går sammen i grupper 3-4 studerende og fortæller hinanden om deres erfaringer med sprog. Se s. 1-3 i kompendiet.
* De studerende snakker sammen om studiegrupper. Hvem bor hvor? Hvor mange timer vil I bruge på dansk om ugen? Find såvidt muligt medstuderende, der har samme ambitionsniveau som jer selv. Passende antal 4-5 studerende pr. gruppe. Husk, at I skal mødes på SOL eller evt. på Zoom før og efter undervisningen.
* **En studerende** afleverer en liste til læreren med de studiegrupper, der er blevet dannet. Husk, at I kan skifte studiegrupper, hvis ikke de fungerer. Kontakt mig, hvis der er problemer.

***Hvordan går det med læsningen af romanen Godhavn?***

Torsdag den 11. sept. kl.13.15-16.00

**Hjemmearbejde**

* Vi synger Benny Andersens sang ”Se hvilken morgenstund”, s. 10.
* Skriv quizzen *De tre svækkelser – infortis, klusil, spirant & en lille smule om diftonger* på canvas quiz/uppgifter.
* Lytteøvelse: Reklame for dokumentarfilmen *Naturens Uorden* med Jacob Yoon Egeskov Nosssel, journalist (cerebral parese) : <https://www.youtube.com/watch?v=vCMC8dBwKT0> , se s. 42 i kompendiet. Brug gerne ordnet.dk og afspil videoen flere gange.
* Lyt & skriv lytteøvelsen om Iben Mondrup, der fortæller om at vokse op i Grønland og skrive *Godhavn*. Du behøver ikke at have læst romanen for at kunne skrive lytteøvelsen.
* Læs: *Klogere på dansk sprog* s. 14 – 15, 18 – 19 og 26 – 28. Fokus på vokalskema, lydåbning og udtale af a.
* Skriv: Øvelserne 1.1, 2.1, 3.1, 3.2, 5.1 og 5.2 i *En Guttermand. Opgavehæfte.*
* 10 minutters ordforråd: Der er 15 nye ord, der skal øves hjemme og/eller i grupperne. Se side 22-31 i kompendiet. I lektionen på SOL skal I åbne en indsætningsøvelse (lille prøve) på Canvas Quiz, hvor I skal se, hvor meget I husker fra jeres hjemmearbejde med gloserne. Lav Huskegloser ”opgave 1” s. 25. Gloserne skal læres udenad. Husk at benytte [www.ordnet.dk](http://www.ordnet.dk), svenskordbogen på ordnet: <https://sdo.dsl.dk/> og korpus: <https://ordnet.dk/korpusdk>
* A-kvaliteter i “Kanonkongen” s. 16 i kompendiet. Hvordan udtales de forskellige a-vokallyde i digtet?

**Dagens program kl.13.15-15.00 (med lærer)**

* Fællessang: ”Se hvilken morgenstund”.
* Gik det ok med lytteøvelserne hjemme?
* Hver studerende skriver huskegloser 1. De ligger på Canvas uppgifter.
* Hvordan er det gået med øvelserne om lydåbning af de korte vokaler i *Guttermand*?
* Vi gennemgår øvelsen og snakker om ”Kanonkongen knold”, s. 16. Hvilke a-lyde?

**Dagens studiegruppearbejde Kl.15.00-16.00 (uden lærer)**

* Hver studiegruppe maler det danske vokalskema på et stykke A3-papir og kommer med eksempler på ord. I kan tage udgangspunkt i det udvidede vokalskema i *Guttermand* eller det basale i *Klogere på sprog*. Fortungevokalerne skal have én farve, og mellemtunge- og bagtungevokalerne en anden. Husk at vise, hvordan der sker en lydåbning, når I går ned i vokalskemaet. Fx den korte vokal i ordet f**i**sk lyder ikke som i, men som e. Vis det gerne med en pil. Læreren stiller farvelader, pensler og vand til rådighed. Husk at medbringe jeres ”værk” næste lektion. Det gør ikke noget, at det ser krøllet og barnligt ud. Vi er her for at lære noget og ikke for at efterligne Van Gogh eller Anna Ancher. Farvelader og kopper (uden vand), kan I sætte op i lærerens brevnet på L310, tak😊

Torsdag den 18. sept. Kl.10.15-15.00, frokost kl.12.15-13.00

**Hjemmearbejde**

* Læs: Øvelsen om prologen til *Godhavn*. Se under modulet *Gloser, prolog om Godhavn mv.* på Canvas. Du kan sagtens være med, selv om du ikke har læst hele romanen færdigt endnu. I skal diskutere prologen i studiegrupper i undervisningen, så vær godt hjemme i prologen.
* Lav Huskegloser ”opgave 2” s. 26. Gloserne skal læres udenad. Husk at benytte ordnet, svenskordbogen og korpus.
* Læs: R-påvirkning, diftonger, konsonantskema og *d* s. 29 – 33 i *Klogere på dansk sprog.*
* Skriv: 4.1, 6.1, 6.2, 6.3, 8.1, 8.2, 10.1, 10.2, 10.3 og 11.1.
* Samt læs: “Ylle, Dylle, Dolle” s. 16-17 i kompendiet.
* Gigis ”Gertrud”, indsættelsesøvelse s. 44 – 46 i kompendiet. <https://www.youtube.com/watch?v=lh80QEsJEqo>

**Dagens program inden frokost (lunch)**

* Studiegrupperne hænger deres vokalskemaer fra sidste lektion op på tavlen.
* Alle skriver individuelt ”Huskegloser 2”, se Canvas uppgifter.
* Hvordan gik det derhjemme med Gigis?
* Studiegruppearbejde: ”R-påvirkning og diftonger”. **\***
* Hvordan udtales d i dansk? Vi lytter til “Ylle, Dylle Dolle”.<https://www.youtube.com/watch?v=Pmds9HUUTak> og <https://www.youtube.com/watch?v=rsyGcGTOZvc>

*\****Lav øvelsen**: 1. Hvad er r-påvirkning? 2. Kan vokalerne i disse fire ord *frisk, præst, drømme, Ribe* og *krybe* undergå en lydåbning? Husk at forklare hvorfor. Benyt grundbogen og ordnet. 3. Er der diftonger i følgende ord *løg*, *mave* og *bus*? Husk forklare, hvorfor eller hvorfor ikke.

*Mange korte vokaler undergår en vokalåbning i dansk (sker også i svensk), dvs. i´et i fisk udtales ikke som et i, men som et e. Se vokalskemaet på Canvas. Desuden er der mange korte vokaler, og nogle lange vokaler, der påvirkes og undergår lydåbning, når de står foran eller bagved et r. I dansk kan man ikke altid se, om der er tale om en kort vokal (to konsonanter efter vokalen), derfor må man bøje ordet. U´et i verbet luk som i fx ”Lu****k*** *døren, tak!” er faktisk kort, for når vi skriver verbet i infinitiv hedder det at lu****kk****e. Her ser vi, at der er to konsonanter efter, og dermed er vokalen kort. Genlæs gerne siderne i Klogere på dansk sprog.*

**Efter frokost**

* Sang: Piitaq uumaa, Mester Jakob & Broder Jakob, Broder Jakob
* De studerende arbejder i studiegrupperne med øvelsen om prologen i Iben Mondrups roman *Godhavn* (se modul Canvas). Afslut med quizzen om romanen på quiz-canvas (se uppgifter). Alle studerende kan deltage i arbejdet, selv om I ikke er færdige med at læse romanen. Prologen ligger på Canvas.
* Plenum og rester.

Mandag den 22. sept. Kl.10.15-12.00

**Hjemmearbejde**

* 10 minutters ordforråd. Lav ”opgave 3 - huskegloser” s. 27 – 29 i kompendiet.
* Læs: *Udtale af konsonanter, diftonger (igen),* genlæss. 29 – 33.
* Skriv: 12.1, 12.2, 13.1, 13.2, 14.1, 16.1, i *En Guttermand. Opgavehæfte.*
* Læs: ”Citroner er sure og gule” s. 16-17 i kompendiet. Hvordan udtales g?
* Lytteøvelse om Hans Kirks roman på Canvas modul.

**Dagens program**

* Huskegloser 3.
* Lytteøvelsen?
* De studerende arbejder i studiegrupperne om øvelsen nedenfor.

*\****Lav øvelsen**: 1. Hvordan udtales ”f” i dansk? Redegør for de tre forskellige måder. 2. Udtales følgende ord som hårdt f, [w] (del af diftong) eller slet ikke: ***F****ølelser, a****f****bestille* og *a****f*** ( fx *jeg har følelser for personen, jeg afbestiller maden, jeg er træt af spirantsvækkelsen)*. 3. Udtales t´et som et t (ts) eller d i ordene ***t****ræ****tt****e, ha****t****, van****t****e*? Husk at forklare jeres valg. 4.

* Hvordan gik øvelsen i studiegrupperne?\* Spørgsmål til læreren?
* Lille PP om udtale af g og *Citroner er sure og gule.*
* Øvelserne i *Guttermand*, klusiler, spiranter og diftonger. Hvordan er det gået?

*Er I ved at have læst romanen Godhavn færdig?*

Fredag den 26. sept. kl.10.15-13.00

**Hjemmearbejde**

* Læs om numeralierne s. 60 - 61 i *Klogere på dansk sprog*.
* Besvar lytteøvelsen *Ludomanens revanche*. Der er mange spørgsmål, så begynd gerne i god tid. Marcus taler tydeligt, og det er en super god øvelse og desuden en spændende fortælling.
* Læs: Substantiver s. 90 - 93 i *Klogere på dansk sprog.*
* Lav øvelsen *Substantiver* på Canvas uppgifter.
* Træn ”opgave 4 - huskegloser” s. 30 i kompendiet.
* Skriv *Indsættelsesøvelse og oversættelse fra svensk til dansk* på Canvas Uppgifter.

**Dagens program**

* Vi øver numeralierne☺ - halvtreds, tres, halvfjerds, firs, halvfems & hundrede og synger Mariehønen Evig Glad.
* *Ludomanens revanche*.
* Huskegloser 4, Canvas uppgifter**.**
* Lille PP om substantiver.
* Gik *Indsættelses- og oversættelsesøvelsen* godt?

Tirsdag den 30. sept. kl.10.15-12.30 (fællesundervisning) og 13.00-14.30 (gruppearbejde)

**Hjemmearbejde**

* Læs *Godhavn* af Iben Mondrup, så I kan deltage i gruppearbejdet.
* Skriv lytteøvelsen ”På røven i Malmö”: Lytteøvelsen finder I under lytteøvelser på Canvas-modul.
* Træn *Huskegloser 5* s. 31 i kompendiet.
* Læs: *Klogere på dansk sprog.* Udtale af r, stød og tryk i dansk, s. 23 – 25, 32 og 34 – 35.
* Skriv øvelserne i *Guttermand. Opgavehæfte* 17.1, 17.2, 18.1, 18.2, 19.1, 24.1, s. 59.

**Dagens program 10-12.30**

* Huskegloser 5 Canvas uppgifter.
* Lille PP *Stødet i dansk.*
* Studiegrupperne arbejder med følgende øvelse om stød.

\***Lav øvelsen**: 1. Redegør for vokalstød og konsonantstød. Hvilke forudsætninger skal være til stede? 2. Hvornår er der ofte stød i et ord? 3. Er der stød i følgende ord ”hus”, ”gryn”, ”lund” og ”bus”. Forklar, hvorfor eller hvorfor ikke.

* Lytteøvelsen om *På røven i Malmö.* Gik den ok?

**Efter frokost 13-14.30**

* Studiegrupperne mødes uden læreren og diskuterer spørgsmålene til romanen s. 33 – 34 i kompendiet. Skriv i den forbindelse noter tre personkarakteristikker og find relevante citater i romanen, der viser Bjørks, Knuts og Hildes centrale karaktertræk. Jeg har booket to grupperum til jer, hvis der er brug for flere grupperum, så gå gerne på SOL-biblioteket eller i SOL-receptionen.

Fredag den 3. okt. kl.10.15-13.00

**Hjemmearbejde**

* Vær godt hjemme i romanen *Godhavn* inden denne lektion. I skal være ”bevæbnet til tænderne”😊
* Læs: Adjektiver s. 94 – 96.
* Skriv de to øvelser: *Adjektiver* og *Adjektiver og substantiver* på Canvas Quiz/Uppgifter.
* Skriv øvelserne *Svage verber* & *Stærke verber* på Canvas Uppgifter*.*
* Læs om *Svage og stærke verber* i *Klogere på dansk sprog,* s. 97 – 101 og om *Passiv i dansk* s. 101 - 102.

**Dagens program**

* Den varme stol. Vær klar til at stille spørgsmål og til at besvare spørgsmål til romanen.
* Lille PP om svage og stærke verber.
* Studiegrupperne laver øvelsen:

\* 1. Hvordan bøjes de svage verber i dansk (vis de to måder)? Benyt grundbogen og ordnet, når I bøjer verberne nedenfor. 2. Hvordan bøjes de stærke verber i dansk? Giv to simple huskeregler, og bøj verberne nedenfor.

SVAGE verber

|  |  |  |  |  |
| --- | --- | --- | --- | --- |
| Imperativ - | Infinitiv - | Præsens (e)r | Præt. –ede/ -te | Supinum |
| Snak |  |  |  |  |
| Luk |  | Lukker |  | Har lukket |
| Hyg |  |  |  |  |
| Spis |  |  |  |  |
| Tal |  |  | Talte |  |

STÆRKE verber

|  |  |  |  |  |
| --- | --- | --- | --- | --- |
| Imperativ | Infinitiv | Præsens | Præt. | Supinum |
| Skriv |  |  | Skrev |  |
| Gå |  |  |  | Er/har gået |
| Tag |  |  |  | Er/har taget |
| Snyd |  |  | Snød |  |
| Spørg |  | Spørger |  |  |

Torsdag den 9. okt. kl.10.15-14.00 (frokost kl.12.00-12.30)

**Hjemmearbejde**

* Lyt og skriv: [*Indsættelsesøvelse sept. 2025, podcast om fremmedsprog.docx*](https://canvas.education.lu.se/courses/35991/modules/items/1565773). Den ligger på canvas under modul.

**Holdet (klassen) deles i to store grupper**

**Gruppe 1 kl.10.15-12.00 i L303b**

* Shared reading med læreren.

**Gruppe 1 kl.12.30-14.00 i grupperum**

* Skriv Ø*velse om ords udtale.docx* på Canvas. Kig under modulet ”Gruppeøvelser & obligatorisk studiegruppeopgave”. Der er ti ord, som I skal forklare. Brug *Klogere på dansk sprog* og *Guttermand* under arbejdet.

**Gruppe 2 kl.10.15-12.00 i grupperum**

* Skriv Ø*velse om ords udtale.docx* på Canvas. Kig under modulet ”Gruppeøvelser & obligatorisk studiegruppeopgave”. Der er ti ord, som I skal forklare. Brug *Klogere på dansk sprog* og *Guttermand* under arbejdet.

**Gruppe 2 kl.12.30-14.00 i L303b**

* Shared reading med læreren.

Mandag den 13. okt. kl.13.15-15.00

**Hjemmearbejde**

* Læs: Præpositioner s. 121 – 123 i *Klogere på dansk sprog.*
* Skriv øvelserne om *Præpositioner* og *Præpositioner igen* på Canvas Uppgifter.
* Læs s. 43 – 56. Ordforråd: *Tre typer af venner*. I en af de første lektioner havde vi om *De gode venner* i forbindelse med sproghistorie (bl.a. svækkelserne). En anden slags venner er *De lumske venner* og *De umage eller besværlige venner*. De sidstnævnte har I haft flere af i *Huskegloserne 1-5.* Men hvad med de lumske venner? Skriv øvelsen *Ordforråd - De lumske venner* på Canvas Uppgifter.
* Skriv *Ordforrådsøvelse – De umage eller besværlige venner*, under Uppgifter/Canvas.

**Dagens program**

* Hvordan gik det med *Øvelse om ords udtale* og lytteøvelsen i sidste uge?
* De lumske venner.
* PP om ordforråd *Rotter eller tomtar på loftet?* De tre vennetyper (ordforråd) og idiomatiske udtryk.

**Uge 42:**

Studiegrupperne arbejder med den obligatoriske opgave: ***Lille obligatorisk studiegruppeopgave om dansk udtale og ordforråd.*** Aflevering af studiegruppeopgave på Uppgifter/Canvas fredag den 18. okt. kl.18. Kun én aflevering pr. studiegruppe. **Obligatorisk**. Hvis du af en speciel grund ikke kan arbejde i en studiegruppe, skal du have en særlig aftale med læreren senest 10. okt.

Mandag den 20. okt. kl.10.15-13.00

**Hjemmearbejde**

* Læs: Hjælpe- og modalverber s. 102 – 103 og s. 106 – 109 i *Klogere på dansk sprog.*
* Skriv øvelserne: *Modalverber, Hjælpeverber er/var eller har/havde* og *Hjælpeverber & Modalverber 2* på Canvas/Uppgifter.
* Denne sidste gang med huskegloser skriver I bare *Huskegloser 1-5* (igen) hjemme, se øvelserne *Huskegloser 1-5* på Canvas Uppgifter.
* Lones Danmarksquiz s. 4 - 7: Hvor godt kender du Danmark?
* Læs om *Pronominer* s. 110 – 113 i *Klogere på dansk sprog.*
* Skriv øvelsen: *Personlige og (refleksive) possessive pronominer* på Canvas/Uppgifter.

**Dagens program**

* Lille PP om modal- og hjælpeverber.
* Danmarksquizzen.
* Kort studiegruppearbejde om de personlige og possessive pronomen, se gruppeøvelsen under modulet *Grammatikbog og pronominer* på Canvas.
* Huskegloser 1-5. Hvordan gik det?

Fredag den 24. okt. kl.10.15-12.45

**Hjemmearbejde**

* **Del-eksamen: Lytteøvelse! Obligatorisk!**
* Læs: H.C. Andersen *Grantræet*.
* Læs om pronominer (relative, refleksive) og det foreløbige subjekt s. 113 - 114.
* Skriv øvelsen 20.7 s. 53 i *En Guttermand. Opgavehæfte* & øvelsen *Det eller der* & *Relative og refleksive pronominer* på Canvas/Uppgifter.

**Dagens program**

* Lytteøvelse (del-eksamen). **Obligatorisk** kl.10.15-10.40.
* Pronominer og præpositioner: Hvordan er det gået med quizzen og øvelserne i bogen? Især *der/som* eller *som* & *det* eller *der*.
* Samtale om eventyr.

**Eksamen (sals-tenta) den 30. okt., se skemaet på SOLs hjemmeside. HUSK at tilmelde jer eksamen.**

**Velkommen i det danske syrebad (syra-dusch)**

***Lones pp***

**Ordliste**

**Accent**: brytning. **Aflevere**: lämna in. **Dækker**: täcker. **Fiff**: trick. **Forskel**: skillnad. **Forskellige**: olika. **Helt hen i vejret**: Uden fornuft. **Hinanden**: varandra. **Hujende fis**: forstår ingenting. **Hurtige**: snabba (på svensk hurtig = på dansk frisk, kæk). **Jyder**: Folk fra Jylland (ikke jøder fra fx Israel).**Kan (godt) lide**: gillar. **Kun**: endast. **Kæreste**: flickvän/pojkvän, evt. sambo. **Lovgivning**: lagstiftning. **Måde**: sätt (den måde=det sättet). **Opgave**: uppgift, uppsats. **Rabarbergrød**: rabarberkräm. **Sproglig**: språklig. **Stormvejr**: stormvind/ruskväder (mest udtalen, der er svær, vejr [vεˀɐ̯]). **Tallene:** räkneorden, siffrorna. **Travlt**: ha bråttom. **Tykke**: tjocka. **Undskyld**: förlåt eller ursäkta. **Undtagelse**: undantag. **Vanskeligheder**: svårigheter. **Øretæveindbydende**: en øretæve er ligesom på svensk ”att få på örat”, dvs. øretæve-indbydende betyder et menneske er meget irriterende, at man næsten får lyst til at slå personen.

--------------------------------------------------------------------------------------------------------------